Согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од И.Ј. од Скопје, поднесена против Решение на Фондот за здравствено осигурување на Република Сверена Македонија, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

1. Жалбата изјавена од И.Ј. од Скопје, поднесена против Решението бр.14-6399/2 од 28.04.2022 година на Фондот за здравствено осигурување на Република Сверена Македонија, заведена во архивата на Агенцијата под бр. 08-150 од 06.05.2022 година, по предметот Барање за пристап до информации од јавен карактер**, СЕ ОДБИВА како неоснована**.
2. **Решението** на Имателот на информации 14-6399/2 од 28.04.2022 година **СЕ ПОТВРДУВА.**

**О Б Р А З Л О Ж Е Н И Е**

На 15.04.2022 година, И.Ј. од Скопје преку електронска пошта поднел Барање за пристап до информации од јавен карактер до Фондот за здравствено осигурување на Република Сверена Македонија, со кое побарал по е-маил да му достави електронски запис од следната информација:

„По добиена информација од страна на Адвокатската комора на Република Северна Македонија дека лицето Гордана Петровска (моминско: Ристова), со сегашна адреса на живеење ул.„Едвард Кардељ“ бр.59 во Неготино, била запишана во Именикот на адвокатски стручни соработници во периодот од 04.10.2021 година до денес, барам од Ваша страна да ми биде доставен податок дали од страна на Фондот за здравствено осигурување е евидентирано користење на отсуство од работа поради бременост, раѓање и мајчинство (породилно отсуство) од страна на именуваното лице и, доколку да, во кој временски период“.

Имателот на информации, како што е наведено во жалбата, постапувајќи по оваа Барање донел Решение бр.14-6399/2 од 28.04.2022 година со кое барањето за пристап до информации од јавен карактер го одбил. Во Решението е наведено дека: „...Со оглед на тоа дека бараната информација се однесува на лични податоци за осигуреници и со нивното давање би се повредиле правата на личните податоци на осигурениците, барањето на м-р Илија Јованов од Неготино се одбива како неосновано, во согласност со член 6 став 1 точка 2 од Законот за слободен пристап до информации од јавен карактер“.

Незадоволен од наведеното Решение, Барателот на информации до Агенцијата поднесе Жалба, заведена во Агенцијата под бр. 08-150 на 06.05.2022 година. Во Жалбата е наведено: “...Во предметното барање јас не барам податок за “име и презиме, матичен број на граѓанинот, податоци за локација, идентификатор преку интернет, или врз основа на едно или повеќе обележја специфични за неговиот физички, физиолошки, генетски, ментален, економски, културен или социјален идентитет на тоа физичко лице“, туку само податок од евиденцијата која имателот на информацијата ја води по службена должност како право од задолжителното здравствено осигурување...“.

Агенција, преку е-маил заведен под бр.08-150 од 06.05.2022 година, ја препрати Жалбата до Фондот за здравствено осигурување на Република Северна Македонија и побара во рок од 7 дена да се произнесе по истата и до Агенцијата да ги достави сите списи во врска со предметот.

На 13.05.2022 година, Имателот на информации до Агенцијата достави Одговор на жалба бр.14-6399/3 од 10.05.2022 година. Во Одговорот е наведено: “...Фондот постапувајќи по барањето од содржината на истото утврдил дека станува збор за информација која не може да се карактеризира како информација од јавен карактер, бидејќи со нејзиното откривање би дошло до повреда на правото на заштита на лични податоци на осигурените лица. Поради тоа со решение бр.14-6399/2 од 28.04.2022 година Фондот го одбил барањето на подносителот како неосновано, согласно член 6 став 1 точка 2 од Законот за слободен пристап до информации од јавен карактер....Притоа, податоците кое треба да ги приложи осигуреното лице за да може да се стекне со ова право до Фондот имаат карактер на лични податоци кои се тесно поврзани со неговиот идентитет, но и со неговата здравствена состојба....Неосновани се и жалбените наводи на подносителот м-р. Илија Јованов, кои се однесуваат на тоа дека бараната информација е само “податок“ од евиденцијата што Фонфот ја води по службена должност, бидејќи Фондот како контролор на збирката на лични податоци согласно закон е обврзан во случај ако истите ги има на располагање да ги чува и да ги користи само при остварување на права од здравствено осигурување на осигурените лица како даватели на податоците, и при тоа нема право исти да ги доставува на користење на неовластени лица..“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението на Имателот на информации го потврди,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации правилно постапил по Барањето на барателот со тоа што, правилно го спровел Законот за слободен пристап до информации од јавен карактер и Законот за заштита на личните податоци, и постапил согласно член 6 став 2 од Законот за слободен пристап и донел Решение со кое го одбил барањето за пристап до информации од јавен карактер.

Што се однесува до наводите на Жалбата дека „“...Во предметното барање јас не барам податок за “име и презиме, матичен број.... туку само податок од евиденцијата која имателот на информацијата ја води по службена должност како право од задолжителното здравствено осигурување...“ , Агенцијата смета дека, кога станува збор за информации кои се поврзани за трето лице односно за информација која претставува исклучок од слободниот пристап, задолжително Имателот на информации го спроведува Законот за заштита на личните податоци како материјален закон кој ја регулира заштитата на личните податоци и Законот за слободен пристап до информации од јавен карактер како Lex Specialis, и дека е постапено правилно од страна на Имателот на информации.

Согласно член 26 од Законот за слободен пристап до информации од јавен карактер, „право на правна заштита во согласност со овој закон има барателот кој поднел барање за пристап до информација согласно член 12 став 1 од овој закон“. Во конкретниот случај, Агенцијата утврди дека е поднесено барање која не претставуваа информација од јавен карактер.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-150.

|  |  |
| --- | --- |
|  | **Директор,**  **Пламенка Бојчева** |